Iraj Pezeshkzâd
Iraj Pezeshkzâd var en iransk jurist og diplomat, der vandt sig en plads i Irans litteraturhistorie med den satiriske roman Dâ’i Jân Nâpole’on (”Onkel Napoleon”, 1973)
Romanen er en ironisk og satirisk gengivelse af mange iraneres optagethed af konspirationsteorier, især den teori at det var kolonimagten Storbritannien – der sad på den iranske olie det meste af 1900-tallet og besatte landet i 1941 – som stod bag alle magthavere og politiske begivenheder i Iran. ”Onkel Napoleon” foregår under 2. verdenskrig, og hovedpersonen er en pensioneret, småtosset officer, der mener sig omgivet af britiske spioner og militærfolk, skønt det blot er iranske småtyve og banditter. Hovedpersonen udvikler et stigende storhedsvanvid og kommer til at se sig selv som kejser Napoleon i kamp med hele Storbritanniens hær.
Dâ’i Jân Nâpole’on blev et fælles kulturelt referencepunkt i Iran – lidt i lighed med Matador-serien i Danmark – især efter at Irans nationale TV havde udsendt romanen i sytten episoder i 1976.
Dâ’i Jân Nâpole’on er oversat til engelsk af Dick Davis som My Uncle Napoleon, Mage Publishers, 1996 og senere.